Jiri Bartek
Jiri Bartek er en tjekkiskfødt dansk molekylærbiolog, der er uddannet som læge ved Palacky Universitetet i Tjekkiet i 1979 og erhvervede ph.d.-graden ved Institute for Molecular Genetics i Prag i 1983.
Efter perioder som forsker ved Imperial Cancer and Research Fund Laboratories i London var han 1991-1992 leder af Department of Tumour Biology, Institute of Haematology i Prag, hvorefter han blev seniorforsker ved afdelingen for cellevækst og kræft ved Kræftens Bekæmpelse, fra 1999 som leder af afdelingen. I 2002 blev han adjungeret professor ved de sundhedsvidenskabelige universiteter i Aarhus og København. Han er fra 2015 professor ved Karolinska Institutet, Stockholm. Jiri Bartek er medlem af EMBO.
Sammen med Jiri Lukas har han gjort en række opdagelser af, hvordan et netværk af proteiner (cykliner) sikrer, at forkert eller beskadiget DNA korrigeres inden celledelingen, og at fejludvikling af cyklinerne kan indvirke på celledelingen og derved medvirke til opståen af kræftceller. Sammen modtog de to forskere Novo Nordisk Prisen i 2003 og Eric K. Fernström Stora Nordiska Pris i 2016.